b'\n_START_ARTICLE_\nPornografi\n_START_PARAGRAPH_\nPornografi, ofte blot porno, (afledt af gr\xc3\xa6sk: porne ("prostitueret") og graphein ("skrift")) er en betegnelse for billeder eller tekst, der grundet sit eksplicitte seksuelle indhold har til form\xc3\xa5l at ophidse eller stimulere erotisk. P\xc3\xa5 engelsk kom ordet ind omkring 1850, delvis i et fors\xc3\xb8g p\xc3\xa5 at beskrive den type erotiske afbildninger, man fandt s\xc3\xa5 rigeligt af i Pompejis ruiner. Da ordet pornography f\xc3\xb8rste gang dukkede op i Webster\xe2\x80\x99s Dictionary i 1864, blev det forklaret som "liderligt maleri som v\xc3\xa6gdekoration i v\xc3\xa6relser viet til bakkantiske orgier, som der findes eksempler p\xc3\xa5 i Pompeji."\n_START_SECTION_\nIndhold\n_START_PARAGRAPH_\nPornoen skildrer og fremstiller seksuel aktivitet mellem voksne, ofte med s\xc3\xa6rligt fokus p\xc3\xa5 k\xc3\xb8nsorganerne og penetrationen, omend der ogs\xc3\xa5 findes et stort marked for "bl\xc3\xb8d porno", selvom markedet for hardcore og voldelig porno er st\xc3\xb8rst. Desuden indeholder pornoen ofte ogs\xc3\xa5 en r\xc3\xa6kke seksuelle specialiteter, s\xc3\xa5kaldte feticher, og kan fx alene fiksere p\xc3\xa5 dameben i silkestr\xc3\xb8mper, uden at de medvirkende modeller har sex. _NEWLINE_Billedporno omfatter levende billeder (film/video) eller fotos, figurer, tegninger etc. Man skelner her mellem s\xc3\xa5kaldt "h\xc3\xa5rd porno" (hardcore), med synlig penetration, og "bl\xc3\xb8d porno" (softcore), hvor penetrationen skjules eller blot antydes. Gr\xc3\xa6nsen kan dog v\xc3\xa6re sv\xc3\xa6r at drage. Porno p\xc3\xa5 skrift er hovedsageligt sexnoveller, der ikke mindst takket v\xc3\xa6re internettet nyder stor udbredelse. Den stereotype opfattelse er, at porno prim\xc3\xa6rt er enlige m\xc3\xa6nds eneste tr\xc3\xb8st, men det er langt fra altid tilf\xc3\xa6ldet. Allerede i 1970 p\xc3\xa5viste Berl Kutchinsky via opt\xc3\xa6lling af pornokunders k\xc3\xb8n og alder i danske pornobutikker, at opfattelsen af pornobrugere som "dirty old men" var uden hold i virkeligheden. Is\xc3\xa6r de senere \xc3\xa5r har en stigende m\xc3\xa6ngde porno henvendt sig specifikt til par og kvinder, som udg\xc3\xb8r en stor del af forbrugerne._NEWLINE_Opfattelsen af, hvad der er pornografisk, vil typisk afh\xc3\xa6nge af kultur, tid og \xc3\xb8jnene, der ser. Synet p\xc3\xa5 pornografi vil dog n\xc3\xa6sten altid afspejle samfundets \xc3\xb8vrige syn p\xc3\xa5 seksualitet. Traditionelt har porno v\xc3\xa6ret underlagt streng censur, men efter at Danmark som det f\xc3\xb8rste land i verden i 1967 frigav den skrevne pornografi, og i 1969 ogs\xc3\xa5 billedpornografien, fulgte de resterende vestlige lande efter med tilsvarende liberaliseringer. Alligevel er porno stadig omstridt, og store grupper opfatter den som u\xc3\xb8nsket. S\xc3\xa6rligt h\xc3\xa6vder kritikerne, at pornoindustrien udnytter kvinderne og g\xc3\xb8r dem til sexobjekter, fremmer prostitution og bidrager til at skabe et forkert billede af sex. Samtidig beskyldes pornoproducenterne for at g\xc3\xb8re popul\xc3\xa6rkulturen mere sexfikseret og hensynsl\xc3\xb8s. Fortalerne for porno mener, at pornoen stimulerer, og at industrien ikke kan bremse eksempelvis prostitution. Som led i denne debat vandt udtrykket pornoficering indpas i Danmark omkring 2000, og anvendes bl.a. af organisationer som Pornofrit Milj\xc3\xb8. Politisk har liberale typisk v\xc3\xa6ret for legaliseringen af porno med henvisning til trykke- og ytringsfriheden, mens v\xc3\xa6rdikonservative og religi\xc3\xb8st funderede partier som f.eks. Kristendemokraterne har v\xc3\xa6ret imod. _NEWLINE_Pornoindustrien, der er en samlet betegnelse for virksomheder, der besk\xc3\xa6ftiger sig med produktion og salg af pornografisk materiale, er en dag en del af den internationale \xc3\xb8konomi med en betydelig oms\xc3\xa6tning.\n_START_SECTION_\nPornofilm\n_START_PARAGRAPH_\nDer findes mange former for pornofilm, fra videoer med non-stop sexscener til film med sexscener indarbejdet i en handling. _NEWLINE_Pornofilm kan v\xc3\xa6re amat\xc3\xb8rporno, med almindelige mennesker, der t\xc3\xa6nder p\xc3\xa5 at blive filmet, eller kan optages med professionelle pornomodeller (en gruppe af sexarbejdere)._NEWLINE_I 1990\'erne opstod den s\xc3\xa5kaldte gonzo-porno, hvor fotografen selv er en af de medvirkende og typisk filmer med et h\xc3\xa5ndholdt videokamera, mens han (eller hun) p\xc3\xa5 lydsporet kommenterer, hvad der foreg\xc3\xa5r, og eventuelt selv deltager aktivt i l\xc3\xb8jerne. Gonzo-formen blev is\xc3\xa6r udviklet af instrukt\xc3\xb8rerne Ed Powers og John "Buttman" Stagliano._NEWLINE_Pornofilmen har grundet den store udbredelse haft stor betydning i forhold til valget af videoformater som VHS og dvd.\n_START_SECTION_\nLovgivning\n_START_PARAGRAPH_\nDer har v\xc3\xa6ret lovbestemt censur i Danmark siden 1537 og med Trykkefrihedsforordningen af 1799 kom der bestemmelser imod utugtighed, som blev fortsat i Presseloven af 1851 og Straffeloven af 1866 som forb\xc3\xb8d offentligg\xc3\xb8relse, salg uddeling og anden udbredelse eller udstilling. I 1881 bliver Herman Bangs roman Haabl\xc3\xb8se Sl\xc3\xa6gter forbudt ved dom._NEWLINE_Den 30. maj 1969 frigav Danmark som det f\xc3\xb8rst land i verden billedpornografien, hvilket bl.a. skal ses i lyset af, at man to \xc3\xa5r tidligere i 1967 havde frigivet den pornografiske litteratur. Pornoens frigivelse gjorde Danmark internationalt kendt for sit frisind. I 2000 blev straffelovens bestemmelser om b\xc3\xb8rnepornografi strammet med en fastl\xc3\xa6ggelse af en aldersgr\xc3\xa6nse for modellerne p\xc3\xa5 18 \xc3\xa5r.\n_START_SECTION_\nPublikationer\n_START_PARAGRAPH_\nPornografi for et illegalt marked i Danmark opstod i mellemkrigstiden 1918-1940 som maskinskrevne b\xc3\xb8ger._NEWLINE_Herhjemme begyndte Weekend Sex at udkomme i 1966 og fra 1972 har den st\xc3\xb8rste producent af trykt porno v\xc3\xa6ret Aller Press, der via Forlaget Rapport har st\xc3\xa5et bag mandeblade som Ugens Rapport (fra 1972) og Pige-Special (fra 1982).'